Райна Кабаиванска
Райна Якимова Кабаиванска е българска оперна певица, работила дълги години в Италия, един от най-значимите сопранови гласове през втората половина на XX век, музикална педагожка и общественичка.

Тя е кавалер на Ордена на Италия, пет пъти най-популярна личност на Италия и два пъти музикант на годината.

Биография 
Райна Кабаиванска е родена в Бургас на 15 декември 1934 година. Баща ѝ Ячо Кабаивански е ветеринарен лекар, писател, поет и университетски преподавател, а майка ѝ Стайка е учителка по физика.

От малка започва да свири на пиано и да пее в Детски хор „Бодра смяна“. През 1957 г. завършва оперно пеене и пиано в Държавната консерватория „Панчо Владигеров“, като учи първо при Людмила Прокопова, а след това при Илия Йосифов. След дипломирането си е назначена в Софийската опера само като хористка, което я амбицира да кандидатства за стипендия за специализация и през 1958 г. заминава за Италия, където учи музика в лицея „Виоти“ във Варчели при вокалните педагози Зита Фумагали, Д. Тес и Мерлини.

Малко след пристигането си в Италия Кабаиванска започва да участва в певчески конкурси, а на 4 април 1959 година дебютира в Реджо нел'Емилия с ролята на Жоржета в „Мантията“ на Джакомо Пучини. От 1961 г. е солистка в „Ла Скала“ в Милано и в Софийската опера. Само за няколко години тя се налага на италианската сцена и получава постоянно място в „Ла Скала“.

Бележи грандиозни успехи в изявите си на световните музикални сцени, които ѝ донасят световна слава. Пее в Метрополитън опера, Виенската опера, Арена ди Верона, московския Болшой театър, лондонския Ковънт Гардън, Карнеги хол.

Преподавател е в музикална академия в Италия и в майсторски класове в Нов български университет, голяма част от приходите от концертите си дарява за стипендии за млади музикални таланти. Тя основава и Фонд „Райна Кабаиванска“, който отпуска стипендии за млади български таланти.

Награди и отличия 

 „Белини“, 1965 г.
 Viotti d'oro, 1970 г.
 „Златен Пучини“, 1978 г.
 Илика, 1979 г.
 „Монте Верди“, 1980 г.
 „Лоренцо Великолепни“, 1990 г.
 Академия Медичеа, 1990 г.
 орден „Стара планина“, 1994 г.
 Абиати, 1995 г.
 Удостоена с титлата Почетен доктор на Нов български университет (11 март 1998 г.).
 „Един живот за музиката“, 2000 г.
 специална награда за кариера – „Оскар“ от международните оперни награди, 2013 г.
 Почетен гражданин на София, 2014 г.
 международна награда „Мария Калас 2019“
 Награда за хуманитаристика „Богдан Богданов“, 2023 г.

Бележки

Външни препратки 

 Официален сайт

Български оперни певици
Възпитаници на Националната музикална академия
Преподаватели в Нов български университет
Доктор хонорис кауза на НБУ
Носители на орден „Стара планина“
Почетни граждани на София
Българи в Италия
Родени в Бургас